Yleensä tähän aikaan koivun siementäminen on ohi, mutta kuiva kesä ja lämmin sää näkyvät edelleen autojen konepelleillä ja kotien eteisissä.

Koivun irtoilevat siemenet ovat kiusanneet pitkin loppukesää ja alkusyksyä. Multasormi Seija Säkkinen kertoo suurimman syyn riesalle olevan mennyt kuiva kesä.

Kun on ollut lämmintä, kasvilla ei ole ollut kiirettä siementen levitykseen. Seija Säkkinen

Vettä tarvitseva koivu ei ole kuivuudesta johtuen pystynyt kypsyttämään siemeniä täysin aikataulussa, joten vielä syksyllä siemenet kulkeutuvat autojen konepelleille ja kenkien kanssa sisälle.

Myös sää on osasyyllinen, sillä lämpimät ilmat eivät ole antaneet koivulle signaalia, että olisi aika aloittaa siementen levitys.

– Kun on ollut lämmintä, kasvilla ei ole ollut kiirettä siementen levitykseen, Säkkinen summaa.

Osa siemenistä on kypsynyt ajallaan, mutta mattimyöhäiset ovat alkaneet levitä vasta myöhemmin. Siksi siemeniä tuntuu leviävän pitkällä aikavälillä paljon.

Säkkinen neuvoo siemenistä kärsiviä näkemään asiassa myönteisiäkin puolia: koivun siemenet ovat erinomaisia kompostin kuivikkeena tai vaikkapa koristeena askartelussa.

Maria Ruokojärvi / Yle